
הכנסת העשרים
מושב שלישי
<פרוטוקול מס' 544>
מישיבת ועדת העבודה, הרווחה והבריאות
יום שני, ב' בתמוז התשע"ז (26 ביוני 2017), שעה 9:30
<סדר היום:>
<צו להגברת האכיפה של דיני העבודה (שינוי התוספת השלישית לחוק), התשע"ז-2017>
נכחו:

<חברי הוועדה:> 
מאיר כהן – מ"מ היו"ר
<מוזמנים:> 
	עו"ד נטע ברנר נאור
	–
	הלשכה המשפטית, משרד העבודה, הרווחה והשירותים החברתיים

	עו"ד דקלה חורש
	–
	הלשכה המשפטית, משרד העבודה, הרווחה והשירותים החברתיים

	עו"ד איה דביר
	–
	ייעוץ וחקיקה, משרד המשפטים

	עו"ד חנה שניצר
	–
	סגנית ראש הלשכה המשפטית של האגף לאיגוד מקצועי, ההסתדרות הכללית

	אילן שמעוני
	–
	יו״ר, ארגון חברות הניקיון בישראל

	מתן אלקלעי
	–
	שדלן/ית, ברדוגו יועצים – מייצג את ארגון חברות הניקיון בישראל

	עידית שבתאי
	–
	שדלן/ית, פוליסי – מייצגת את לשכת רואי החשבון


<ייעוץ משפטי: >
נעה בן שבת
<מנהלת הוועדה:>
אתי שבתאי
<רישום פרלמנטרי:>
יעקב סימן טוב
<צו להגברת האכיפה של דיני העבודה (שינוי התוספת השלישית לחוק), התשע"ז-2017>
<היו"ר מאיר כהן:>
בוקר טוב לכולם. אנחנו פותחים את הישיבה הראשונה – הצו להגברת האכיפה של דיני העבודה. מוצע להוסיף לתוספת השלישית שחלה על מזמין השירות בנושא המענק החד פעמי.

היועצת המשפטית נעה בן שבת, בבקשה. את תגידי כמה מילים.

<נעה בן שבת:>
אם כן, אדוני, אולי, אם אפשר, ברשותך, שמשרד העבודה, הרווחה והשירותים החברתיים יוכל     - - - 

<היו"ר מאיר כהן:>
אוקיי, בבקשה. בבקשה, גברתי, תציגו את עצמכם.
<נטע ברנר נאור:>
נטע ברנר נאור.

חוק העסקת עובדים על ידי קבלני שירות בענפי השמירה והניקיון בגופים ציבוריים קובע שתנאי העבודה שסוכמו בהסכם קיבוצי בין ההסתדרות למדינה יחולו גם לגבי העובדים של קבלן שירות בגוף ציבורי.

<היו"ר מאיר כהן:>
ניקיון, שמירה.

<נטע ברנר נאור:>
ניקיון ושמירה.

<קריאה:>
ניקיון, שמירה.

<היו"ר מאיר כהן:>
אוקיי.

<נטע ברנר נאור:>
מכוח סעיף 6(ב) לחוק הזה הותקן צו, ובצו הזה יש את הרכיבים שאותם יש לשלם. כתוצאה מתיקון הצו ב-21 לאפריל 2016 הוסף רכיב של מענק חד פעמי לעובדים, וכתוצאה מהתיקון הזה אנחנו רוצים לתקן את התוספת השלישית לחוק להגברת האכיפה של דיני העבודה, כך שתחול חובה על הקבלן, על קבלן השירות לתת את המענק.

<היו"ר מאיר כהן:>
יש החלטה לתת 1,000 שקלים פעמיים – ב-2016 וב-2017.

<נטע ברנר נאור:>
שתי פעימות. בשתי פעימות.

<היו"ר מאיר כהן:>
ונוצר מצב שנותן השירות – לא המזמין, הקבלן – לא משלם 1,000 שקלים לעובדים שלו. 

<נטע ברנר נאור:>
נכון. לפי - - -

<היו"ר מאיר כהן:>
עכשיו, מה שאתם מציעים שם ומה שמוצע כאן, שבעצם העובד יוכל, אחרי שהוא מיצה - - -

<נטע ברנר נאור:>
מול הקבלן.

<היו"ר מאיר כהן:>
מול הקבלן – יוכל להגיש תביעה כנגד מזמין השירות. קרי, כנגד המוסד הציבורי: בין אם זו רשות או רשות ממשלתית. אוקיי. בסדר גמור.

מה אומרים על כך? יש כאן אנשים שמתנגדים? מרכז השלטון המקומי?

<יעקב סימן טוב:>
לא פה.

<היו"ר מאיר כהן:>
לא פה. פנטסטי. אני הייתי ראש עיר, אני הייתי מתנגד לזה, אבל אם הם לא מתנגדים, אז מה?

אין שום מנגנון היום בחוק שיכול לאכוף על הקבלן? כלו כל הקיצין? אין שום מנגנון כזה?
<אילן שמעוני:>
לא - - -

<נטע ברנר נאור:>
המנגנון הוא המנגנון המוצע - - - שתהיה עילה לתביעה אזרחית כנגד - - -

<היו"ר מאיר כהן:>
אבל בזה אתם חושבים שזה ידרבן את הרשויות או את המזמינים, זה ידרבן אותם להקפיד על      - - -

<נטע ברנר נאור:>
ללחוץ על הקבלן.

<היו"ר מאיר כהן:>
אוקיי. בסדר. יש בזה. כן, הם יגלמו את זה בתוך.

בבקשה. בבקשה, גברתי.

<חנה שניצר:>
עורכת הדין חנה שניצר, ההסתדרות הכללית.

אני חושבת שהתיקון הזה, יש לו חשיבות רבה מאוד: גם הרתעתית וגם אכיפתית, ואני אסביר.

<היו"ר מאיר כהן:>
אני איתך. אני רק אמרתי: מה עשיתם עד עכשיו?

<חנה שניצר:>
עשינו – הגשנו תביעה.

<היו"ר מאיר כהן:>
הבנתי.

<חנה שניצר:>
הגשנו תביעה. אחת הטענות של מזמין השירות באותה התביעה הייתה שיש פה הסדר שלילי, ולכן אי אפשר להגיע למזמין השירות. אנחנו טענו טענה שאומרת שלפי סעיף 4 לחוק העסקת עובדים באמצעות קבלני שירות – העדכון, באופן אוטומטי, החיל חובה על מזמין השירות לעדכן את ההתקשרות עם הקבלן. בית הדין לעבודה עקף את החוסר שהיה קיים, את הלקונה הזאת – שלא היה את סעיף 8. רק סעיף 8 בתוך התוספת השלישית לחוק הגברת האכיפה – וקבע, כפי שאנחנו טענו. זאת אומרת, אנחנו זכינו בתביעה והעובדים קיבלו את כספם. אבל המצב לא אידיאלי משום שיש מקומות שלא. מקום שאנחנו יודעים עליו, אנחנו מטפלים בו. למרות שאנחנו לא מכירים, קיימים. ואם תהיה את ההרתעה הזאת, תהיה את התוספת הזאת, זה בעצם ייתן. לדעתי, מזמיני השירות יחששו – זה בנוסף לפסיקה. זה נדבך נוסף לפסיקה – ועובדים יוכלו לאכוף את הזכויות שלהם ישירות בתנאים של סעיף 25.

<היו"ר מאיר כהן:>
עכשיו, כהסתדרות, בהנחה שאנחנו נאשר את זה, אתם מבינים שיש בעיה של נגישות ושל ההכרה של הזכויות? האם אתם מתחייבים כאן שעד אחרון העובדים יידע על התיקון הזה ויידע שהוא יכול לתבוע, ואתם תתנו לו פלטפורמה לתבוע?

<חנה שניצר:>
אנחנו מקיימים לשכה משפטית שיש בה יחידת אכיפה שאני עומדת בראשה. אנחנו מגישים תביעות. אנחנו מגישים תביעות קיבוציות שמכילות הרבה עובדים, לא תיקי פרט. התיק הזה הכיל יותר   מ-100 עובדי שירות, קבלני שירות, שמירה.

<היו"ר מאיר כהן:>
אני שואל על הפרט, אני לא שואל על - - -

<חנה שניצר:>
הפרט פונה אלינו ואנחנו - - -

<היו"ר מאיר כהן:>
אני שואל על שמילוביץ' מדימונה שעובד כעובד ניקיון, ומסתבר שלא שילמו לו, ועכשיו אתם בעצם באים ואומרים, ואני - - -: אתה יכול לתבוע את העירייה.

<חנה שניצר:>
בהחלט.

<היו"ר מאיר כהן:>
אבל בכדי ששמילוביץ', שמרוויח שכר מינימום ויש לו כל כך הרבה ילדים לטפל בהם; בכדי שהוא ילך לעורך דין וישלם לו על פתיחת תיק וסיפור – האם יש איזה מנגנון פשוט שאתם כהסתדרות, במקומות האלה ולאנשים אלה, מציעים, בכדי שהוא יוכל לבוא אליכם, ויש עורך דין שיכתוב לו בלי שישלם        1,000 שקלים וכולי וכולי.

<חנה שניצר:>
אני, באופן אישי, כתבתי הרבה מכתבים כאלה - - -
<היו"ר מאיר כהן:>
את לא עונה לי לעניין. אני מכבד את אישיותך המרשימה, אבל - - -

<חנה שניצר:>
יש שני מנגנונים: אחד, במרחבים שלנו יושבים עורכי דין של הלשכה המשפטית שלנו, שהם נותנים מענה לאנשים פרטיים שמגיעים. יש מזכירי איגוד מקצועי, והם גם מוציאים מכתבים כאלה.   

<היו"ר מאיר כהן:>
אוקיי, זה מתחיל לתת תשובה. זאת אומרת, אותו אחד בדימונה יכול ללכת למרחב בדימונה ויש שם ייעוץ משפטי.

<חנה שניצר:>
בדיוק. יש ייעוץ משפטי מרחבי של עורך דין - - -

<היו"ר מאיר כהן:>
אני אבדוק את זה. אני אבדוק את זה מיד בטלפון.
<חנה שניצר:>
יש עורך דין מרחבי שיושב בבאר שבע, אבל הוא נותן שירות גם בנגב המרכזי. זה אחד.

<היו"ר מאיר כהן:>
כן. בסדר. אוקיי.

<חנה שניצר:>
שניים, אנחנו מקיימים גם ועדות מול מעסיקים, ואם אנחנו מוצאים שיש עוולות, אנחנו פועלים מול המעסיקים, גם במסגרת ועדות האכיפה. 

<היו"ר מאיר כהן:>
אתם דנתם עם מרכז השלטון המקומי? אתם הגעתם איתם להסכמה או שזה בא מעל לראש שלהם?
<חנה שניצר:>
מרכז השלטון המקומי הוציא בעצמו, דרך המשכ"ל, דרך החברה למשק וכלכלה, הוראה למזמיני השירות שיתקשרו; הם הוציאו הוראה בקיץ שעבר שבגלל ששולי הרווח של הקבלנים הם מאוד נמוכים, מזמיני השירות צריכים לעדכן. זאת אומרת, הם היו מודעים לצורך לעדכן, כי הם הבינו שהקבלנים לא יוכלו לספוג את זה לעצמם. זאת אומרת, זה משהו שכבר עלה בשנה שעברה.

<היו"ר מאיר כהן:>
אוקיי, בסדר, מאה אחוז. תודה, גברתי, תודה רבה. הסבר מפורט.

בבקשה, עוד מישהו רוצה להתייחס. אדוני?
<אילן שמעוני:>
כן. אילן שמעוני. אני יושב ראש ארגון חברות הניקיון.

<היו"ר מאיר כהן:>
פגשתי אותך כבר, מר אילן שמעוני, לא?

<אילן שמעוני:>
לא.

<היו"ר מאיר כהן:>
לא פה? לא?

<אילן שמעוני:>
לא.

<היו"ר מאיר כהן:>
או שיש שני ארגונים? יש עוד ארגון?

<אילן שמעוני:>
יש שניים.

<היו"ר מאיר כהן:>
זהו, ידעתי.

<אילן שמעוני:>
יש ארגון יציג שאיתו מדברים, וזה אנחנו, שחתום על ההסכם הקיבוצי.

<היו"ר מאיר כהן:>
זה בערך מה שאמר השני – שזה אנחנו.

<אילן שמעוני:>
אז יש פה את הצד השני להסכם של ההסתדרות – היא תגיד לך בדיוק. לא משנה. אנחנו הארגון היציג. אנחנו מטפלים בכל זה. אנחנו גם הכתובת להיוועצות מטעם משרד העבודה, הרווחה והשירותים החברתיים, נכון להיום.

מה שחשוב לדעת הוא שהמענקים האלה מבחינת – אני לא אוהב את המילה קבלנים, אבל חברות הניקיון: זה פשוט שיפוי. שיפוי. החובה היא חובה של חברת הניקיון לשלם לעובדים על פי הצו, אבל בעצם יש פה פעולת שיפוי. כלומר, חברת הניקיון צריכה לגבות את זה מהגוף המתוקצב, וזה בעצם הרעיון. ומה שהיה עד היום: שהגוף המתוקצב, לא המדינתי אלא המתוקצב - - -

<היו"ר מאיר כהן:>
אתה אומר לי את הדבר הבא. אתה אומר לי: אנחנו ניגשנו למכרז, הצענו הצעה, זכינו במכרז. אנחנו מספקי שירות. בא המחוקק ואמר לנו: אתם עכשיו צריכים לתת 1,000 שקלים ב-2016 ו-1,000 שקלים ב-2017. זה לא היה חלק מההתחשבנות שאנחנו עשינו, לכן הגענו להסכמות. תגיד לי אם אני צודק. הגענו להסכמות מול מרכז השלטון המקומי וההסתדרות, שבעצם מי שמשפה אותנו זה אותו גוף שאנחנו לו נותנים שירות.

<אילן שמעוני:>
בוודאי.

<היו"ר מאיר כהן:>
זאת אומרת, ראשי העיריות היו צריכים לדאוג שיהיה לכם עוד 2,000 שקלים לחלק לעובדים שלכם.

<אילן שמעוני:>
לא, לא רק ראשי עיריות - - -

<היו"ר מאיר כהן:>
אני סתם מביא לדוגמה, היות וזו דוגמה קרובה אליי.

<אילן שמעוני:>
אז אדוני היושב-ראש, יש את המדינה – כל המשרדים שאתה מכיר – ויש גופים שמתוקצבים, שזה לא רק רשויות מקומיות: זה גם גופי השכלה, זה הגופים הדו-מהותיים. כל אלה – המענקים האלה חלים עליהם.

<היו"ר מאיר כהן:>
אתה יכול להגיד באיזה סכום מדובר?

<אילן שמעוני:>
באיזה סכום מדובר?

<היו"ר מאיר כהן:>
הסכום הכללי.

<אילן שמעוני:>
קצת מתקשה כי - - -

<היו"ר מאיר כהן:>
מישהו יכול להגיד פה?

<אילן שמעוני:>
אני יכול, אני יכול להעריך. אני יכול להעריך שמדובר בכ-20 אלף עובדי ניקיון.

<היו"ר מאיר כהן:>
כ-20 אלף עובדי ניקיון, ועוד כמה עובדי שמירה?  

<אילן שמעוני:>
אולי באותו יחס - - -
<היו"ר מאיר כהן:>
כ-40 אלף איש שצריכים לקבל 2,000 שקלים.

<אילן שמעוני:>
40 אלף - - - שצריכים לקבל.
<היו"ר מאיר כהן:>
כמה זה בחישוב מהיר?
<אילן שמעוני:>
זה הרבה כסף. 

<היו"ר מאיר כהן:>
80 מיליון שקל. כן.
<אילן שמעוני:>
זה הרבה כסף.

<היו"ר מאיר כהן:>
הרבה מאוד. כלומר, הכסף הזה צריך לבוא אליכם כשיפוי.

<אילן שמעוני:>
ואנחנו צריכים לשלם אותו.

<היו"ר מאיר כהן:>
גברתי מההסתדרות, זה חד פעמי, נכון? ב-2016 וב-2017?
<קריאה:>
- - -

<חנה שניצר:>
שיטת המענקים החד פעמיים. כן.

<היו"ר מאיר כהן:>
אוקיי.

<אילן שמעוני:>
אנחנו צריכים לשלם אותו, להביא אישור מרואה חשבון שאכן שולם. בדרך כלל - - - לאותו עובד שבגינו שולם, ולאחר מכן לבוא בדרישה לתשלום, כמו שאתה מכיר ויודע, שמשולם אחרי 90 יום.

<היו"ר מאיר כהן:>
אוקיי, אתה מוסיף לנו עוד פרט. אתה אומר שאתם, כמו שאתה יודע, שילמתם ואחרי זה אתם באים בדרישת שיפוי.   
<אילן שמעוני:>
כן.

<היו"ר מאיר כהן:>
עכשיו, אתה יכול להגיד בוודאות שכל נותני השירות, כל הקבלנים שילמו?

<אילן שמעוני:>
לא.

<היו"ר מאיר כהן:>
זאת אומרת, יש קבלנים שבאו ואמרו: אין לנו אפילו כסף לשלם ולחכות שייתנו לנו שיפוי.
<אילן שמעוני:>
אז אוקיי. אז הנושא הזה היה לכאורה לא ברור עד פסק הדין שניתן – פסק הדין, נדמה לי מעיריית ראשון לציון?

<נעה בן שבת:>
כן.

<אילן שמעוני:>
שבו בית המשפט בעצם קבע שעובד לא צריך להינזק. החובה היא, קודם כל חובת התשלום של המעסיק הישיר, אבל בית המשפט קבע שבסופו של יום החובה למעלה היא של המשתמש בפועל, שהיא בעצם הרשות המזמינה.

<היו"ר מאיר כהן:>
מאה אחוז. בסדר.

<אילן שמעוני:>
אז אנחנו בעד התיקון הזה. הוא צריך להופיע בוועדות המכרזים, הוא צריך לבוא במסמכי המכרזים, ואני לא זוכר שהוא נמצא. הייתי אומר שבתחום המדינתי כולם יודעים, אבל כשזה מגיע לרשויות המקומיות הפריפריאליות – הן לא שמעו על זה. אז צריך לראות איך - - -

<היו"ר מאיר כהן:>
אתה עכשיו עושה עוול לתחום שממנו אני בא - - -

<אילן שמעוני:>
  לא, לא, לא, סליחה, אדוני: דימונה זה לא פריפריה. 
<היו"ר מאיר כהן:>
אני שמח.

<אילן שמעוני:>
אני מדבר על הרשויות המקומיות הקטנות. אני לא מדבר על הרשויות - - -
<היו"ר מאיר כהן:>
אני יודע, אני יודע על מה אתה מדבר. זה בסדר.

<אילן שמעוני:>
אני מדבר על הצפון הפרוע והדרום הפרוע – שלא רק זה שלא ידעו, אלא גם על עוד דברים אחרים. 

<היו"ר מאיר כהן:>
הצפון לא פרוע והדרום לא פרוע. יש רשויות – בוודאי ראיתם היום שמשרד החינוך החליט לפרסם את המפה הסוציואקונומית. ראיתם. אז יש שם אנשים שהם אנשים מכובדים וטובים, ויש שם ישובים שהמדינה הקימה אותם והפנתה להם עורף. אז הם לא אנשים פרועים. גם הבדואים לא פרועים, גם הערבים בצפון. נוהגים בהם בהסתר פנים. זה חשוב להגיד בכל ועדה ולא משנה מה היא.

גברתי, את רוצה להוסיף עוד משהו, עורכת הדין נטע ברנר נאור?
<נטע ברנר נאור:>
לא. תודה.

<היו"ר מאיר כהן:>
יופי. עוד מישהו רוצה? גברתי, בבקשה.

<נעה בן שבת:>
רק אולי להגיד שהתיקון מתייחס רק לתוספת השלישית ולא לתוספת השנייה.

<היו"ר מאיר כהן:>
ודאי.

<נעה בן שבת:>
זאת אומרת, לא תהיה אפשרות להטיל עיצומים כספיים, אלא פשוט שולחים את העובד להגיש את התביעה כנגד אותו מזמין שירות.

<היו"ר מאיר כהן:>
כן. אנחנו נצטרך להצביע על זה, נכון?

<נעה בן שבת:>
כן. נקרא את הצו.
<היו"ר מאיר כהן:>
תקראי את הצו.

<נעה בן שבת:>
צו להגברת האכיפה של דיני העבודה (שינוי התוספת השלישית לחוק), התשע"ז-2017.

"בתוקף סמכותי לפי סעיף 51(ב) לחוק להגברת האכיפה של דיני העבודה, התשע"ב-2011 (להלן – החוק), בהתייעצות עם שר האוצר, עם שרת המשפטים ועם הארגונים ובאישור ועדת העבודה, הרווחה והבריאות של הכנסת, אני מצווה לאמור:
שינוי התוספת השלישית לחוק – 1. בתוספת השלישית לחוק, בפרט (19), במקום "ו-7" יבוא: "7, ו-8", ואז אנחנו מוסיפים את אותו מענק.
<היו"ר מאיר כהן:>
יופי, היועצת המשפטית נעה בן שבת. 

מי בעד?

הצבעה

בעד – פה אחד
נגד – אין
נמנעים – אין

הצו להגברת האכיפה של דיני העבודה (שינוי התוספת השלישית לחוק), התשע"ז-2017, נתקבל.
<היו"ר מאיר כהן:>
בבקשה. זהו. אנחנו עוברים לסעיף הבא.
<יעקב סימן טוב.:>
הישיבה ננעלה?

<היו"ר מאיר כהן:>
הישיבה ננעלה, בוודאי. שיהיה לכם בהצלחה, להסתדרות.

<חנה שניצר:>
אנחנו עובדים.

<היו"ר מאיר כהן:>
יופי. זה תיקון חשוב מאוד.
<חנה שניצר:>
תיקון חשוב, ופסק הדין שזכינו בו - - - שאני מדברת עליו, הוא פסק דין מאוד חשוב. 

<היו"ר מאיר כהן:>
בראשון לציון. 

<חנה שניצר:>
אפילו לא ערערו עליו.

<היו"ר מאיר כהן:>
תבורכו. אין שום סיבה לערער עליו.

<הישיבה ננעלה בשעה 09:46.>

